ས་སོ། །དང་པོ་ནི། ཡིད་དང་མཐུན་པའི་གནས་སུ་ཡི་དམ་ཆོས་སྐྱོང་སོགས་ཀྱི་སྐུ་བཞུགས་པའི་མདུན་དུ་སྟེགས་རས་དཀར་གྱིས་བཀབ་ལ་འབྲུ་སྣ་ཚོགས་བཀྲམ་པའི་སྟེང་ཟླུམ་གཏོར་གསུམ་བཤམས་པའི་མདུན་དུ་ཆུ་གཉིས། མེ་ཏོག སྤོས། མར་མེ། དྲི་ཆབ། ཞལ་ཟས་རྣམས་སྒྲེང་ཚར་དུ་བཤམས། རང་གི་མདུན་དུ་སྟེགས་སྟེང་རྡོར་དྲིལ་ནང་མཆོད་ཌཱ་མ་རུ་འཐོར་ནས་རྣམས་ཤོམ་པའམ། མ་བཤམས་ཀྱང་ཆད་སྐྱོན་མེད། མཆོད་གཏོར་རྣམས་ནང་མཆོད་ཆུ་ཆང་གི་སྦྱང་བ་ནི་སྦྱོར་བའོ། །གཉིས་པ་ནི། རང་དེ་དག་ལ་ཁ་ཕྱོགས་པར་འདུག་ལ་རྡོར་དྲིལ་བཤམས་ཚེ་རྡོ་རྗེའི་རྩེས་ནང་མཆོད་འཐོར་ཚུལ་དང་། མེད་ན་ཡིད་ཀྱི་དམིགས་ལ། ཨོཾ་བཛྲ་ཀྲོ་དྷ་ཨ་མྲྀ་ཏ་ཧཱུྃ་ཕཊཿ ཨོཾ་སྭ་བྷཱ་ཝཱ་ཤུདྡྷ་སརྦ་དྷརྨཱ་སྭ་བྷཱ་ཝཱ་ཤུདྡྷོ྅ཧཾ། སྟོང་པའི་ངང་ལས་མཆོད་རྫས་རྣམས་ཨ་ལས་བནྡྷ་འབར་བའི་སྣོད་བདུན་དུ་མཆོད་ཡོན། ཞབས་བསིལ། ཉེར་སྤྱོད་རོལ་མོ་རྣམས་དྭངས་ཤིང་ཐོགས་པ་མེད་པར་གྱུར། ཨོཾ་བཛྲ་ཨ་ཧ་ར་ལི་ཧཱུྃ་ཕཊ། པུཥྤེ། དྷུ་པེ། དཱི་པཾ། གནྡྷེ། ནཻ་ཝི་དྱེ། ཤཔྟ་ཨཱཿཧཱུྃ། ཨུད་ད་ཕ་ལ་ཡ་བི་ཥྤུ་ར་ཡ་ཧཱུྃ་ཕཊ། ཌཱ་དྲིལ་བཤམས་ཚེ་དཀྲོལ་ལ་སྔགས་འདི་ལན་གསུམ་བརྗོད། གཞན་ཌཱ་དྲིལ་མེད་ཀྱང་སྔགས་ལན་གསུམ་བརྗོད་པས་བྱིན་རླབས། སྐྱབས་འགྲོ་སེམས་བསྐྱེད་ནི། མདུན་གྱི་ནམ་མཁར་འོག་ནས་འབྱུང་བ་བཞིན་རྡོ་རྗེ་གཞོན་ནུ་ཡབ་ཡུམ་གསལ་བར་དམིགས་པའི་སྐུ་དགེ་འདུན། གསུང་དམ་ཆོས། ཐུགས་བླ་མ་སངས་རྒྱས་ཀུན་འདུས་སུ་བསམ། རང་གི་མདུན་རྒྱབ་ནས་གཡས་གཡོན་མཐའ་སྐོར་དུ་གནོད་བྱེད་དགྲ་འདྲེ་ཕ་མ་གཉེན་བཤེས་སེམས་ཅན་ཐམས་ཅད་འཁོད་ནས་ཡིད་བྱང་ཆུབ་སྙིང་པོ་ལ་མཆིས་ཀྱི་བར་དུ་དཀོན་མཆོག་གསུམ་སྐྱབས་གནས་སུ་འཛིན་སྙམ་པའི་ངག་ནས་སྐྱབས་འགྲོ་འདོན་པར་བསམས་ལ། བླ་མ་སངས་རྒྱས་ཆོས་ཚོགས་ལ། །བྱང་ཆུབ་བར་དུ་སྐྱབས་སུ་མཆི། །འགྲོ་བའི་དོན་དུ་ཡི་དམ་ལྷ། །ཡོངས་སུ་བསྒོམ་པར་སེམས་བསྐྱེད་དོ། །ཞེས་ཉེར་གཅིག་གམ། བཅུ་གཅིག བདུན། ལྔ། གསུམ་ལ་སོགས་ལོངས་སྐབས་དང་སྦྱར་བའི་སྐྱབས་སེམས་བྱ། གོང་དུ་གསལ་བཏབ་པའི་སྐྱབས་ཡུལ་རྡོ་རྗེ་གཞོན་ནུའི་ཐུགས་ཀ་ནས་འོད་སྔོན་འཕྲོས། བདག་གཞན་གྱི་ལུས་ལ་ཕོགས་པས་སྡིག་སྒྲིབ་སྦྱངས་ནས་སེམས་ཅན་རྣམས་སངས་རྒྱས་སུ་གྱུར་ཏེ་སོ་སོའི་ཞིང་དུ་སོང་བར་བསམ། དེ་ནས། སེམས་ཅན་བདེ་དང་ལྡན་གྱུར་ཅིག །སྡུག་བསྔལ་དག་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོག་པར་ཤོག །ཨོཾ་མ་ཧཱ་ཤཱུ་ནྱ་ཏཱ་ཛྙ་ན་བཛྲ་སྭ་བྷཱ་ཝཱ་ཨཱཏྨ་ཀོ྅ཧཾ། སྟོང་པའི་ངང་ལས་རྡོ་རྗེའི་ས་གཞི་རྭ་གུར་མེ་འོད་འབར་བ་དང་བཅས་པ་ཡངས་ཤིང་རྒྱ་ཆེ་བའི་ནང་དུ་ཆོས་འབྱུང་གྲུ་གསུམ་མཐིང་ནག་མུ་ཁྱུད་རྡོ་རྗེས་སྤྲས་པའི་ལྟེ་བར་པདྨ་ཉི་ཟླ་དབང་ཕྱུག་ཕོ་མོའི་སྟེང་དུ་རང་ཧཱུྃ་ལས་རྡོ་རྗེ་གཞོན་ནུ་སྐུ་མདོག་སྔོན་པོ་སྔོ་དཀར་དམར་བའི་ཞལ་གསུམ་ཕྱག་དྲུག་གི་གཡས་གཉིས་ན་རྡོ་རྗེ་རྩེ་དགུ་རྩེ་ལྔ། གཡོན་གཉིས་ན་མེ་དཔུང་ཁ་ཊྭཱཾ། མཐའ་མ་གཉིས་ཀྱིས་ཕུར་བུ་བསྒྲིལ་བས་ཡུམ་ལ་འཁྱུད་པའི་པང་ན་འཁོར་ལོ་རྒྱས་འདེབས་མ་སྔོན་མོ་གཡས་འཁོར་ལོ་གཡོན་ཐོད་ཁྲག་འཛིན་པས་འཁྱུད་པ། གཉིས་ཀའང་མི་མགོ་སྐམ་རློན་རིན་ཆེན་རུས་པ་སྦྲུལ་སྟག་གཟིག་ཤམ་ཐབས་གསོལ་བ་རོལ་པའི་སྟབས་ཀྱིས་མེ་དཔུང་འབར་བའི་དབུས་ན་བཞུགས་པའི་སྐུ་ཅན་དུ་གྱུར་པའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། ཧཱུྃ་ལས་འོད་འཕྲོས་པས་རང་འདྲའི་ཡེ་ཤེས་པ་བཛྲ་ས་མཱ་ཛཿ ཞེས་བརྗོད་ལ་སེ་གོལ་གྱི་སྒྲས་སྤྱན་དྲངས། ཛཿཧཱུྃ་བཾ་ཧོཿས་རང་ལ་བསྟིམས། སླར་ཡང་འོད་འཕྲོས་པས་དབང་གི་ལྷ་ཚོགས་བཛྲ་ས་མཱ་ཛཿ ཐལ་མོ་སྦྱར་ལ། ཨ་བྷི་ཥཉྩ་ཏུ་མཾ། ཞེས་གསོལ་བ་བཏབ་པས། ཨོཾ་བཛྲི་བྷ་ཝཱ་ཨ་བྷི་ཥིཉྩ་ཧཱུྃ། ཞེས་དབང་བསྐུར། ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུ་བརྒྱན། དབང་ལྷ་རྣམས་རང་ལ་ཐིམ་པར་བསམ། རང་གི་སྙིང་ཁར་ཉི་མའི་སྟེང་དུ་ཧཱུྃ་སྔོན་གྱི་མཐར། ཀཱི་ལ་ཡས་བསྐོར་བ་ལས་འོད་འཕྲོས། འཕགས་པ་མཆོད་སེམས་ཅན་གྱི་དོན་བྱས། ཚུར་འདུས་རང་ལ་ཐིམ། ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣན་བནྡྷ་ཧཱུྃ་ཕཊ། ཅེས་དབང་དུས་ཀྱི་དམ་བཅའ་བཞིན་བཟླས་ཚར་བ་དང་ཕྲེང་བ་ཧས་བཏབ་སྤྱི་བོར་རེག་ལ། མཆོག་ཐུན་དངོས་གྲུབ་མ་ལུས་པ་སྩལ་དུ་གསོལ། ཞེས་བརྗོད། མདུན་གྱི་གཏོར་མ་གསུམ་ལ་དམིགས་ཏེ། གོང་བཞིན་ཨ་མྲྀ་ཏ་དང་སྭ་བྷཱ་ཝཱས་བསངས་སྦྱངས། སྟོང་པའི་ངང་ལས་གཏོར་སྣོད་ཐོད་པར་གྱུར་པའི་ནང་དུ་གཏོར་རྫས་ཤ་ལྔ་བདུད་རྩི་ལྔ་ཞུ་བ་ལས་བྱུང་བའི་ཡེ་ཤེས་ཀྱི་བདུད་རྩིའི་རྒྱ་མཚོར་གྱུར། ལག་གཡོན་བསྟན་ལ་ཨོཾ། གཡས་བསྟན་ལ་ཨཱཿ གཉིས་ཀ་བསྟན་ལ་ཧཱུྃ། མཐེ་བོང་དང་གུང་མོ་སྦྱར་ལ་གཤིབས་དེ་རྒྱབ་སྲིན་ལག་བསྣོལ་བ་མཛུབ་མོ་གཉིས་ཀྱི་སོ་སོར་བཟུང་། མཐེ་ཆུང་གཉིས་གཤིབས་ཏེ་སྒྲེང་བ་བྱ་ཁྱུང་གི་ཕྱག་རྒྱ་བསྟན་ལ། ཧ་ཧོ་ཧྲཱིཿདེ་འདྲ་བ་ལན་གསུམ་གྱི་བྱིན་གྱིས་བརླབས། རང་གི་སྙིང་ཁ་ནས་འོད་ཟེར་འཕྲོས་པས་ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱཻ་རྡོ་རྗེ་ལྷ་དགུ་འབྱུང་པོ་བརྒྱད་གསུམ་ཉི་ཤུ་རྩ་བཞི་ཐམས་ཅད་ཀྱང་སྐུ་གསུང་ཐུགས་རྡོ་རྗེའི་རྣམ་པས་གཏོར་མའི་སྟེང་གི་ནམ་མཁར་ཨོཾ་བཛྲ་ས་མཱ་ཛཿ ཞེས་དང་། ལག་པ་གཉིས་སྙིང་ཁར་བསྣོལ་མཛུབ་མོ་བཀུག གུང་མཐེབ་སྦྱར། སྲིན་ལག་མཐེའུ་ཆུང་གཉིས་བསྐུམ་པ་རྡོ་རྗེ་བསྡུ་བའི་ཕྱག་རྒྱ་སེ་གོལ་གྱི་སྒྲ་དང་བཅས་པས་སྤྱན་དྲངས། མདུན་དུ་བྱོན་པའི་གཏོར་མགྲོན་རྣམས་ཀྱི་ལྗགས་ལས་འོད་ཟེར་བྱུང་བ་དབུས་ཀྱི་གཏོར་མ་ལ་ཟུག་སྟེ་གསོལ་བར་བསམས་ལ། ལག་པའི་སོར་མོ་ཕན་ཚུན་བསྣོལ་བ་གྱེན་བསླང་ཁ་བྱེ་བའི་ཕྱག་རྒྱ་དང་བཅས། ཨཱོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ཧེ་བཛྲ་ཀཱ་ཡ་ཝཱ་ཀཱ་ཙིཏྟ་ས་པཱ་རི་ཝཱ་ར་ཨི་དཾ་བ་ལིཾ་བྷུ་ཛ་ཁ་ཁ་ཁཱ་ཧི་ཁཱ་ཧི། ཨ་ཀཱ་རོ་མུ་ཁཾ་སརྦ་དྷརྨཱ་ཎཾ་ཨ་དྱ་ནུཏྤནྣ་ཏྭཏ་ཨོཾ་ཨཱཿཧཱུྃ་ཕཊ་སྭཱཧཱའི་མཐར་སེ་གོལ་གྱི་སྒྲ་དང་བཅས་པ་ལས་གསུམ་གྱིས་ཕུལ། པུཥྤཾ་ཁུ་ཚུར་གཉིས་ཁ་གྱེན་བསླང་། དྷུ་པཾ། དེ་ཉིད་ཁ་ཕུབ། དཱི་པཾ། དེ་ཉིད་ལས་མཐེ་བོང་གཉིས་སྒྲེང་བ། གནྡྷཾ། ཐལ་མོ་ཁ་ཕྱེ་ལ་ཕྱིར་བསྟན། ནཻ་ཝི་དྱཾ། དེ་ཉིད་ཁ་གྱེན་བསྟན་ཏེ་ཉེར་སྤྱོད་ལྔ་ཕྱག་རྒྱ་དང་བཅས་པས་མཆོད། གཡོན་པའི་མཐེབ་སྲིན་གྱིས་ནང་མཆོད་དངོས་སམ། མེད་ན་སེམས་ཀྱིས་ཕུལ་བར་བསམས་ལ་འཐོར་ཚུལ་བྱ་ཞིང་། ཨོཾ་ཨཱཿཧཱུྃ་གིས་ནང་མཆོད་ཕུལ། རྡོར་དྲིལ་བཤམས་ཚེ། གཡས་རྡོ་རྗེ་སྙིང་ཁར་བཟུང་། གཡོན་དྲིལ་བུ་མཚམས་མཚམས་སུ་དཀྲོལ་བའམ། ཡང་ན་ཐལ་མོ་སྦྱར་ལ། གཽ་རཱི་ལ་སོགས་བརྒྱད་པོ་ཡིས། །མཆོད་པ་རྣམ་པ་བརྒྱད་ཀྱིས་མཆོད། །སྐུ་བཞི་ཡེ་ཤེས་ལྔ་ཡི་དངོས། །ཀྱཻ་ཡི་རྡོ་རྗེའི་ཚོགས་ལ་བསྟོད། །མཆོད་སྦྱིན་གཏོར་མ་འདི་བསྣམས་ལ། །མཐུན་རྐྱེན་ཡིད་འདོད་དངོས་གྲུབ་སྩོལ། །ཞེས་བརྗོད། ཡང་གཡས་ཀྱི་གཏོར་མ་ལ། ཨོཾ་ཨཱཿཧཱུྃ་སོགས་གོང་བཞིན་ཕྱག་རྒྱ་དང་བཅས་པས་བྱིན་གྱིས་བརླབས་ལ། རང་གི་སྙིང་ཁ་ནས་འོད་ཟེར་འཕྲོས་པས་རྡོ་རྗེ་ནག་པོ་ཆེན་པོ། ཨེ་ཀ་ཛ་ཊི། འདོད་ཁམས་དབང་ཕྱུག གནོད་སྦྱིན་ཡབ་ཡུམ། པུ་ཏྲ། བྷ་ཏྲ། སྲིང་མོ། ཞིང་སྐྱོང་དབང་ཕྱུག་ཡུམ་བཞི། དུར་ཁྲོད་བདག་པོ་ཡབ་ཡུམ། དཀར་བདུད་ལྕམ་དྲལ། ཕུར་སྲུང་བཅུ་གཉིས། རུ་འདྲེན་སྡེ་བཞི་ལ་སོགས་པ་བཀའ་འཁོར་དམ་ཅན་རྒྱ་མཚོའི་ཚོགས་དང་བཅས་པ། ཨོཾ་བཛྲ་ས་མཱ་ཛཿ རྡོ་རྗེ་བསྡུ་བའི་ཕྱག་རྒྱ་སེ་གོལ་གྱི་སྒྲ་དང་བཅས་པས་སྤྱན་དྲངས། པདྨ་ཀཱ་མ་ལ་ཡ་སཏྭཾ། ཞེས་དང་། ཐལ་མོ་ཁ་ཕྱེ་ལ། མདུན་དུ་བཀན་པ་པདྨའི་ཕྱག་རྒྱས་གདན་ཕུལ་བས་གཏོར་མའི་སྟེང་གི་ནམ་མཁར། གཏོར་མགྲོན་རྣམས་མངོན་སུམ་ལྟ་བུར་བཞུགས་པར་བསམ། གོང་ཀྱཻ་རྡོར་གྱི་གཏོར་བསྔོའི་སྐབས་ཀྱི་ཕྱག་རྒྱ་བཅས་ལ། ཨོཾ་ཤྲི་མ་ཧཱ་ཀཱ་ལཱ་ཡ། མ་ཧཱ་ཀཱ་ལི་དེ་ཝཱི་ཡ། ཙ་ཏུརྨུ་ཁ། ཤ་མ་ཤ་ན་པ་ཏི། བཛྲ་ཀཱ་ལ་ཡཀྵ་ཀཱ་ལི་ཡཀྵི་ཎི། ཡཀྵ་པུ་ཏྲ། རུ་ཏྲ་བྷ་ཊ། རུ་ལུ་ཁ་སི། བཛྲ་ཤནྟི་པདྨ་སརྦ་མཱ་ར་ཀྲིཥྞ་ཀ་པཱ་ལ་མཱ་ལ་བཛྲ་ཀཱི་ལི་ཀཱི་ལ་ཡ་དྷ་དྷི་མ་མ་ཤྲཱི་གྲཾ་ས་པཱ་རི་ཝཱ་ར་ཨི་དཾ་བ་ལིཾ་བྷུ་ཛ་ཁ་ཁ་ཁཱ་ཧི་ཁཱ་ཧི་སརྦ་ཤ་ཏྲུཾ་བིགྷྣན་མཱ་ར་ཡ་ཧཱུྃ་ཕཊ། ལན་གསུམ་སེ་གོལ་གྱི་སྒྲ་དང་བཅས་ཏེ་ཕུལ། ཁུ་ཚུར་གཉིས་ཀྱི་གུང་མོ་སྒྲེང་བ་རྩེ་སྦྱར་ལ་ཨརྒྷཾ། པཱ་དྱཾ། ཞེས་དང་། གཞན་གོང་བཞིན་ཕྱག་རྒྱ་བཅས་ལ། པུཥྤེ་ནས། ཤཔྟའི་བར་གྱིས་མཆོད། ཨོཾ་ཨཱཿཧཱུྃ་གིས་ནང་མཆོད་ཕུལ་ལ། རྡོ་རྗེ་ནག་པོ་ཆེན་པོ་ལྕམ་དྲལ་གདོང་བཞི་པ་སོགས་དམ་ཅན་རྒྱ་མཚོའི་ཚོགས་འཁོར་དང་བཅས་པ་རྣམས་ཀྱིས་ཅི་བསམ་ཆོས་བཞིན་འགྲུབ་པའི་ཕྲིན་ལས་མཛད་དུ་གསོལ། ཞེས་བརྗོད་ལ་མེ་ཏོག་གཏོར། ཡང་གཡོན་གྱི་གཏོར་མ་ལ་གོང་བཞིན་ཕྱག་རྒྱ་སྔགས་དང་བཅས་པས་བྱིན་གྱིས་བརླབས་ལ། ལག་གཉིས་ཀྱི་མཛུབ་མོ་སྦྲེལ་གུང་མོ་དང་མཐེ་བོང་ལྟོ་སྦྱར། སྲིན་མཛུབ་དང་མཐེའུ་ཆུང་གཉིས་སོ་སོར་ཕྲལ་ལ་འབར་བ་ལྟར་བྱས་པ་དཔྲལ་བ་ནས་གཡོན་ཕྱོགས་སུ་བསྐོར་ལ། ཕཻཾ། ཞེས་བརྗོད་པས། འཛམ་བུ་གླིང་གདོད་ནས་གྲུབ་པའི་དུར་ཁྲོད་ཀྱི་གནས་ན་བཞུགས་པའི་དཔའ་བོ་མཁའ་འགྲོ་ཚད་མེད་གྲངས་མེད་བསམ་གྱི་མི་ཁྱབ་པ་རྣམས་མདུན་དུ་བྱོན་ནས་གཏོར་མ་གསོལ་བར་བསམས་ལ། གོང་མགོན་པོའི་གཏོར་འབུལ་སྐབས་ཀྱི་ཕྱག་རྒྱ་བཅས་ལ། ཨོཾ་བཛྲ་ཨ་ར་ལི་ཧོཿཛཿཧཱུྃ་བཾ་ཧོཿ ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎི་ཨ་དྱ་ནུཏྤནྣ་ཏྭཏ་ཨོཾ་ཨཱཿཧཱུྃ་ཕཊ་སྭཱཧཱ། ལན་གསུམ་སེ་གོལ་དང་བཅས་པས་ཕུལ། ཨརྒྷཾ་སོགས་རང་བཞིན་གྱིས་མཆོད་ལ། གནས་གསུམ་གྱི་དཔའ་བོ་དང་རྣལ་འབྱོར་མའི་ཚོགས་ཐམས་ཅད་ཀྱི་ཅི་བསམ་ཆོས་བཞིན་དུ་འགྲུབ་པའི་ཕྲིན་ལས་མཛད་དུ་གསོལ། ཡང་གཏོར་མ་དེ་ཉིད་གོང་བཞིན་བྱིན་གྱིས་བརླབས་ལ། ལག་གཉིས་ཁུ་ཚུར་རྒྱབ་སྦྱར་བའི་མཐེའུ་ཆུང་གཉིས་སྦྲེལ། མཛུབ་མོ་གཉིས་བཀུག་པ་ཧཱུྃ་མཛད་ཀྱི་ཕྱག་རྒྱ་དང་། བྷུ་མི་པ་ཏི་ས་པཱ་རི་ཝཱ་ར་ཨ་ཀརྵ་ཡ་ཛཿ ཞེས་པས་གཞི་བདག་དབང་ཐོབ་པ་རྣམས་མདུན་དུ་སྤྱན་དྲངས་པས། དེ་རྣམས་ཀྱི་གཏོར་མ་གསོལ་བར་བསམ་ཞིང་། གཏོར་འབུལ་གྱི་ཕྱག་རྒྱ་བཅས་ལ། བྷུ་མི་པ་ཏི་ས་པ་རི་ཝཱ་ར་ཨོཾ་ཨ་ཀཱ་རོ་སོགས་ལན་གསུམ་སེ་གོལ་དང་བཅས་པས་ཕུལ། ཨོཾ་ཨཱ་ཧཱུྃ་གིས་ནང་མཆོད་གཏོར་ལ། སའི་ལྷ་མོ་བསྟན་མ། བོད་ཁམས་སྐྱོང་བའི་བསྟན་མ་བཅུ་གཉིས་ལ་སོགས་པ་གནས་བདག གཞི་བདག ཡུལ་བདག གྲོང་བདག་ལ་སོགས་པ་འཁོར་དང་བཅས་པ་ཐམས་ཅད་ཀྱིས་ཅི་བསམ་ཆོས་བཞིན་འགྲུབ་པའི་འཕྲིན་ལས་མཛོད། ཞེས་བརྗོད། གསུམ་པ་རྗེས་ཀྱི་བྱ་བ་ནི། ཨོཾ་ཤྲཱི་བཛྲ་ཧེ་རུ་ཀ་སོགས་ཡི་གེ་བརྒྱ་པ་ལན་གསུམ་གྱིས་ལྷག་ཆད་ཁ་བསྐངས། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིས་སྩལ་བ། །དེ་ཀུན་མགོན་པོས་བཟོད་པར་གསོལ། །ཅེས་པས་ནོངས་པ་བཟོད་པར་གསོལ། རྟེན་ཡོད་ན་མེ་ཏོག་གཏོར་ལ། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་པས་བརྟན་བཞུགས་བྱ། རྟེན་མེད་པའི་ཡེ་ཤེས་པ་རྣམས་ལ། བཛྲ་མུཿགཤེགས་གསོལ་བྱ་ཞིང་། ལྷ་བརྒྱད་ཞིང་སྐྱོང་དབང་ཕྱུག་སོགས། སྐུ་རྟེན་ཡོད་ན་དེ་ཉིད་ཀྱི་སྐུ་དང་། མེད་ན་དམ་ཡེ་གཉིས་ཀ་རང་གི་སྙིང་ཁར་ཐིམ་པར་བསམ། རང་རྡོ་རྗེ་གཞོན་ནུར་གསལ་བའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། ཞེས་པས་གོ་བགོ དགེ་བ་འདི་ཡིས་མཐའ་ཡས་སེམས་ཅན་ཀུན། །བདུད་ལས་རྣམ་རྒྱལ་བར་ཆད་ཀུན་བཏུལ་ནས། །རྡོ་རྗེ་གཞོན་ནུ་མྱ་ངན་འདས་པ་ཡི། །འབྲས་བུ་བྱང་ཆུབ་ངེས་པར་ཐོབ་ཕྱིར་བསྔོ། །ཞེས་པས་བསྔོ་བ་དང་། མེ་ཏོག་འཐོར་ཞིང་དྲིལ་བུ་ཡོད་ན་གསིལ་ལ། རྩ་བརྒྱུད་བླ་མ་དཀོན་མཆོག་རིན་ཆེན་གསུམ། །ཡི་དམ་ལྷ་ཚོགས་དམ་ཅན་རྒྱ་མཚོ་ཡིས། །བདེན་པའི་སྟོབས་ཀྱིས་བདག་ཅག་དཔོན་སློབ་ཀྱིས། །ཅི་བསམ་ཆོས་བཞིན་འགྲུབ་པའི་བཀྲ་ཤིས་ཤོག །ཞེས་བཀྲ་ཤིས་ཀྱིས་མཐའ་བརྟེན་པར་བྱའོ། །དེ་ལྟར་སྦྱོར་དངོས་རྗེས་གསུམ་གྱི་སྒོ་ནས། གཏོར་ཆོག་ཉུང་གསལ་གོ་བདེ་མ་ཚང་བ་མེད་པར་བསྟན་ཟིན་ཏོ། །འདི་ཡང་མདོ་སྨད་པའི་ཐིག་ལེ་ལ་དབང་བསྒྱུར་བའི་སྟོབས་ཀྱི་འཁོར་ལོས་བསྒྱུར་བའི་རྒྱལ་པོ་སྡེ་དགེ་བའི་ནང་བློན་བུ་སྐྱེས་སམ་མིང་གཞན་དགྲ་འདུལ་རྡོ་རྗེ་ཞེས་བྱ་བའི་ཁ་འདོན་དུ་གཏོར་ཆོག་བསྡུས་པ་ཞིག་དགོས་ཞེས་བསྐུལ་བའི་ངོར་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་བདག་བསྐྱེད་འདི་སྔགས་འཆང་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་ཀྱིས་མཛད་པའི་ཕུར་པའི་མངོན་རྟོགས་བསྡུས་པ་དང་། གཏོར་ཆོག་འདི་རྣམས་མཁན་ཆེན་ངག་དབང་ཆོས་གྲགས་ཀྱིས་མཛད་པའི་ཀྱཻ་རྡོ་རྗེའི་མངོན་རྟོགས་རྒྱས་འབྲིང་བསྡུས་གསུམ་གྱི་རྣམ་གཞག་གསལ་བར་བཤད་པའི་མཇུག་གི་གཏོར་ཆོག་བཞིན་ལས་ཅུང་ཟད་གོང་སྡེབས་ཏེ་བྲིས་ཤིང་ཁ་བསྐངས་ཏེ་སྦྱར་བ་དགེ་ལེགས་འཕེལ།། །།མངྒ་ལཾ།། །།

ཀུན་དགའ་བློ་གྲོས།
བས